"Husk Rengøringshjælpen kommer 30. marts klokken 12.30 hos Dem." Sådan lyder en af de SMS-beskeder, der ved en fejl er blevet sendt ud til i alt 1930 borgere i Aalborg Kommune henover weekenden. SMS-beskederne er en del af "Fremtidens hjemmehjælp" og alle 1930 borgere er tilmeldt servicen NemSMS, der er afsenderen på de fejlagtige SMS'er. Det er bare ikke allesammen, der modtager rengøringshjælp. - Vi er selvfølgelig rigtig kede af, at vi har generet så mange borgere med en SMS, de ikke skulle have haft. Men faktisk er systemet rigtig godt. Det skaber både øget tryghed og større frihed hos borgerne til at kunne tilrettelægge deres hverdag. Samtidig er det med til at sikre, at medarbejderne ikke går forgæves, fordi borgeren ikke er hjemme, siger Niels Nygaard, der er kontorchef i Ældre- og Handicapforvaltningens IT-afsnit. Han forsikrer at ingen borgere har fået deres oplysninger hacket.

Opsummering:
Ved en fejl har 1930 borgere i Aalborg Kommune fået en SMS, der minder dem om at rengøringshjælpen kommer. Problemet er bare at mange af dem slet ikke modtager den slags hjælp.